KIRJALLINEN KYSYMYS E-1719/03 esittäjä(t): Erik Meijer (GUE/NGL) komissiolle. Transatlanttisen vuoropuhelun ongelmat ja yritykset aloittaa kyseinen vuoropuhelu avoimesti uudelleen.



Virallinen lehti nro 011 E , 15/01/2004 s. 0219 - 0221



KIRJALLINEN KYSYMYS E-1719/03 esittäjä(t): Erik Meijer (GUE/NGL) komissiolle (23. toukokuuta 2003) Aihe: Transatlanttisen vuoropuhelun ongelmat ja yritykset aloittaa kyseinen vuoropuhelu avoimesti uudelleen 1. Millä perusteella komissaari Lamy totesi maaliskuun alussa Washingtonissa, että transatlanttista yritystenvälistä vuoropuhelua vaivaa eräänlainen väsymys? Mitä odotuksia ei ole pystytty täyttämään eikä tulevaisuudessa pystytä täyttämään transatlanttisen yritystenvälisen vuoropuhelun avulla? 2. Voiko komissio varmistaa tiedot, joiden mukaan se on päättänyt yhdessä USA:n hallituksen kanssa vahvistaa transatlanttista yritystenvälistä vuoropuhelua ja antaa sille uusia tehtäviä erityisesti tulevien WTO:ssa käytävien neuvottelujen valmistelemiseksi? Mitä komissio odottaa uudistuneelta transatlanttiselta yritystenväliseltä vuoropuhelulta? 3. Onko komission jäsenten (Lamy ja Liikanen) ja USA:n kauppaministeri Evansin välinen kirjeenvaihto, mukaan luettuna Evansin ehdotus, julkista tai saavatko ainakin Euroopan parlamentin jäsenet tutustua siihen? 4. Ovatko huhtikuun lopussa Brysselissä pidettyjen kokousten pöytäkirjamerkinnät julkisia tai voivatko ainakin Euroopan parlamentin jäsenet tutustua niihin? Kyseisissä kokouksissa käsiteltiin ehdotusta transatlanttisen yritystenvälisen vuoropuhelun käynnistämiseksi uudelleen. 5. Voivatko kansalaisjärjestöt ja Euroopan parlamentin jäsenet halutessaan olla läsnä, kun järjestetään half-day meeting on the margins of the June 25 US-EU summit? 6. Tietääkö komissio, että kaksi muuta transatlanttista vuoropuhelua, TAED ympäristökysymyksiä varten ja TALD työntekijöitä varten, eivät itse asiassa enää toimi? Kyseisten vuoropuhelujen uudelleen käynnistäminen ja vahvistaminen olisi otettava yhtä lailla huomioon kuin transatlanttisen yritystenvälisen vuoropuhelun vahvistaminen. 7. Aikooko komissio tehdä aloitteen myös näiden kansalaisyhteiskunnan kanssa käytävien transatlanttisten vuoropuhelujen elvyttämiseksi vai katsooko komissio, ettei kyseisiä vuoropuheluja enää tarvita toisin kuin transatlanttista yritystenvälistä vuoropuhelua? Erkki Liikasen komission puolesta antama vastaus (15. heinäkuuta 2003) 1. Transatlanttinen yritystenvälinen vuoropuhelu (TABD) kehitettiin vuonna 1995 osana pyrkimyksiä rakentaa siltoja Euroopan ja Yhdysvaltojen kansalaisyhteiskuntien välille. Tästä syystä sillä jo luonteensa puolesta pyritään ratkaisemaan erimielisyyksiä ja purkamaan kaupan esteitä unionin ja Yhdysvaltojen välillä. Tämän yritysten ja hallitusten välisen vuoropuhelun lisäarvo on transatlanttisissa taloussuhteissa. Transatlanttinen yritystenvälinen vuoropuhelu on luonnollisesti vain yksi monista foorumeista, joilla transatlanttisista suhteista keskustellaan. Transatlanttisen yritystenvälisen vuoropuhelun uudelleen käynnistäminen, jota paraikaa suunnitellaan, antaa aikaa pohtia sitä, mikä on todella olennaista. 2. Yritystoiminnasta ja tietoyhteiskunnasta vastaavan komission jäsenen ja kauppapolitiikasta vastaavan komission jäsenen sekä Yhdysvaltojen kauppaministerin Don Evansin välisessä kevään 2003 kirjeenvaihdossa komissio ja Yhdysvaltojen hallitus uudistivat sitoumuksensa jatkaa vuoropuhelun tukemista. Komissio ja Yhdysvaltojen hallitus eivät kuitenkaan kumpikaan ole siinä asemassa, että ne voisivat päättää uusien tehtävien asettamisesta vuoropuhelulle, koska vuoropuhelu on yhä yritysjohtoinen prosessi, jossa yritysmaailma antaa suosituksia hallituksille. Tältä osin Maailman kauppajärjestön (WTO) neuvottelut ovat olleet asia, josta yritysmaailma on ilmaissut mielipiteitään hallituksille, ja näin voi tapahtua myös tulevaisuudessa. Transatlanttisen yritystenvälisen vuoropuhelun uuden muodon odotetaan terävöittävän keskusteluja. 3. Sen kysymyksen osalta, joka koskee yleisön oikeutta tutustua transatlanttista yritystenvälistä vuoropuhelua koskeviin asiakirjoihin, komissio viittaa vastaukseen, jonka se antoi arvoisalle parlamentin jäsenelle 17. helmikuuta 2003 (kirjallinen kysymys E-3893/02(1)). Komissio on antanut edellä mainittujen komission jäsenten ja Yhdysvaltojen kauppaministerin Evansin välisen kirjeenvaihdon kaikkien transatlanttiseen yritystenväliseen vuoropuheluun osallistuvien tahojen nähtäväksi. Kopioita kirjeenvaihdosta voidaan pyynnöstä toimittaa parlamentin jäsenille ja yleisölle. 4. Sen kysymyksen osalta, joka koskee niiden huhtikuun lopussa 2003 Brysselissä pidettyjen kokousten pöytäkirjoja, joissa keskusteltiin transatlanttisen yritystenvälisen vuoropuhelun käynnistämistä uudelleen koskevaa ehdotusta, kaikki komissiolle esitetyt pyynnöt, joiden mukaan nämä asiakirjat pitäisi asettaa parlamentin jäsenten sekä yleisön saataville, on käsiteltävä Euroopan parlamentin, neuvoston ja komission asiakirjojen saamisesta yleisön tutustuttavaksi 30 päivänä toukokuuta 2001 annetun Euroopan parlamentin ja neuvoston asetuksen N:o (EY) 1049/2001(2) mukaisesti. 5. Yritysten toimitusjohtajien ja valtioiden hallitusten väliseen puoli päivää kestävään kokoukseen 25. kesäkuuta pidettävän EU:n ja Yhdysvaltojen huippukokouksen yhteydessä osallistuu vain unionin ja Yhdysvaltojen yritysmaailmaa edustavista toimitusjohtajista koostuva ydinryhmä. Pääasiassa Yhdysvaltojen yritykset ovat aiemmin toimineet transatlanttisen yritystenvälisen vuoropuhelun johtotehtävissä. Komissio ei ole vastannut vieraslistan laatimisesta eikä ole tietoinen parlamentin esittämästä pyynnöstä osallistua kokoukseen. 6. Komissio on pahoillaan siitä, että ympäristökysymyksiä koskevaa transatlanttista vuoropuhelua (TAED) ei käydä tällä hetkellä, ja on kehottanut ympäristöalan kansalaisjärjestöjä käynnistämään uudelleen transatlanttisen yhteistyönsä. Komissio haluaa ilmoittaa arvoisalle parlamentin jäsenelle, että työelämää koskevaa transatlanttista vuoropuhelua (TALD) jatketaan erittäin käytännöllisellä tavalla European Trade Union Collegen (ETUCO) ja American Federation of Labor and Congress of Industrial Organisations -järjestön (AFL-CIO) koulutuslaitoksen välisellä yhteistyöllä Improving Transatlantic Dialogue the world of work -hankkeessa (transatlanttisen vuoropuhelun kehittämistä työelämässä koskeva hanke), jonka tavoitteena on edistää Atlantin molemmilla puolilla toimivien monikansallisten yritysten työntekijöiden ammattiliittojen edustajien välistä yhteydenpitoa ja yhteistyötä. Myös kuluttaja-asioita koskeva vuoropuhelu (TACD) jatkuu aktiivisena ja tuo esiin kuluttajajärjestöjen edustajien kannan unionin ja Yhdysvaltojen viranomaisten väliseen vuoropuheluun. TACD-johtajien kokouksessa huhtikuussa 2003 esiteltiin komissiolle ja Yhdysvaltojen viranomaisille vuoden 2003 julkisia toimia koskevat painopisteensä. Komission vastaus TACD:n vuosikokouksessaan lokakuussa 2002 esittämään todistukseen unionin ja Yhdysvaltojen edistymisestä TACD:n suositusten täytäntöönpanossa on toimitettu parlamentille. 7. Komissio korostaa pitävänsä tärkeinä kaikkia kansalaisyhteiskunnan kanssa käytäviä transatlanttisia vuoropuheluja. Yritystenvälinen, kuluttaja-asioita koskeva, ympäristökysymyksiä koskeva ja työelämää koskeva vuoropuhelu ovat kaikki yhtä lailla edistäneet arvokkaalla tavalla transatlanttisten suhteiden kehittymistä sekä niiden tavoitteita ja niiden puitteissa toteutettuja toimenpiteitä. Komissio on vakuuttunut siitä, että transatlanttisilla vuoropuheluilla on jatkossakin vahva ja tärkeä asema suhteiden kehittämisessä tulevaisuudessa. (1) EUVL C 155 E, 3.7.2003, s. 200. (2) EYVL L 145, 31.5.2001.